2.ปัจจัยความเสี่ยง

2.1 ปัจจัยความเสี่ยงทางธุรกิจ แยกตามรายธุรกิจ มีดังนี้

-   ธุรกิจรถอเนกประสงค์

-   จากวิกฤติเศรษฐกิจในปัจจุบัน ทำให้กำลังซื้อของผู้บริโภคลดลง จึงชะลอการตัดสินใจซื้อรถใหม่
    ประกอบกับการปล่อยสินเชื่อรถยนต์ที่เข้มงวดขึ้น จึงส่งผลกระทบต่อยอดขายรถยนต์ของบริษัท

-   ความเสี่ยงด้านช่องทางการจัดจำหน่าย เนื่องจากลักษณะธุรกิจซึ่งจำกัดให้บริษัทฯ
    ต้องจำหน่ายรถอเนกประสงค์ ผ่านตัวแทนจำหน่ายของ บริษัท ตรีเพชรอีซูซุเซลส์ จำกัด
    และบริษัท เชฟโรเลต เซลส์ (ประเทศไทย) จำกัด ซึ่งรายได้ดังกล่าวในปี 2551
    มีมูลค่าประมาณ 19% ของรายได้รวมของบริษัทฯ (ปี 2550 = 20%)

-   คู่แข่งขันในตลาดที่เป็นผู้ผลิตที่เป็นเจ้าของตราสินค้า (Brand Owner)
    ทั้งที่เป็นรายเดิมที่มีการผลิตรถอเนกประสงค์อยู่แล้ว
    รวมถึงผู้ผลิตรายใหม่ที่พร้อมจะเข้ามาแข่งขัน
    เนื่องจากผู้บริโภคมีความนิยมใช้รถอเนกประสงค์มากขึ้น
    จึงทำให้มูลค่าตลาดสำหรับรถอเนกประสงค์มีมูลค่าสูงขึ้น

-   ธุรกิจผลิตชิ้นส่วนรถยนต์ และรับจ้างประกอบ

-   จากวิกฤติเศรษฐกิจในปัจจุบัน ทำให้ผู้ผลิตรถยนต์หลายค่ายลดกำลังการผลิตลง
    และเลื่อนแผนการออกรถรุ่นใหม่ออกไป จึงส่งผลกระทบต่อปริมาณงานผลิตชิ้นส่วนรถยนต์
    และรับจ้างประกอบของบริษัทตลอดจนผู้ผลิตรายอื่น ๆ ลดลง และมีกำลังการผลิตเหลือ
    อาจส่งผลให้ผู้ผลิตรายเล็กไม่สามารถแข่งขันในตลาดต่อไปได้
    ดังนั้นการแข่งขันด้านราคาจากผู้ผลิตรายเล็กมีแนวโน้มจะลดลงแต่จะเกิดการแข่งขันด้านราคากับผู้ผลิตรายใหญ่จะเพิ่มขึ้น

-   ลูกค้ารายใหญ่ของบริษัทฯ คือ บริษัท อาปีโก อมตะ จำกัด และ บริษัท อีซูซุมอเตอร์
    (ประเทศไทย) จำกัด ซึ่งในปี 2551 มีมูลค่าประมาณ 29% ของรายได้รวมของบริษัทฯ (ปี
    2550 = 20%) จึงอาจส่งผลกระทบต่ออำนาจในการต่อรองกับลูกค้า

-   ธุรกิจการสร้างแม่พิมพ์ และ อุปกรณ์การผลิต

-   จากวิกฤติเศรษฐกิจในปัจจุบัน ทำให้ผู้ผลิตรถยนต์หลายค่ายเลื่อนแผนการออกรถรุ่นใหม่ออกไป
    จึงส่งผลกระทบให้ธุรกิจสร้างแม่พิมพ์และอุปกรณ์การผลิตมีกำลังการผลิตเหลือ
    ซึ่งผู้ผลิตรายเล็กจะไม่สามารถแข่งขันในตลาดต่อไปได้
    ดังนั้นการแข่งขันด้านราคาจากผู้ผลิตรายเล็กมีแนวโน้มจะลดลง
    แต่จะเกิดการแข่งขันด้านราคากับผู้ผลิตรายใหญ่จะเพิ่มขึ้น

-   ต้นทุนผลิตในงานแม่พิมพ์และอุปกรณ์การผลิตสูงขึ้นมาก
    แต่ไม่สามารถเพิ่มราคาขายได้เนื่องจากมีการแข่งขันด้านราคามากขึ้นเพื่อให้ได้งานจากลูกค้า
    จึงทำให้มีกำไรลดลง

  การบริหารและการจัดการความเสี่ยง

เพื่อกระจายความเสี่ยง และ ลดผลกระทบที่อาจเกิดขึ้นจากปัจจัยเสี่ยงต่างๆ บริษัทฯ
ได้กำหนดแนวทางการดำเนินงานสำหรับแต่ละธุรกิจไว้ดังนี้

-   ธุรกิจรถอเนกประสงค์

-   บริษัทฯ มุ่งเน้นงานด้านการวิจัยและพัฒนารถอเนกประสงค์ให้มีรูปลักษณ์ที่ทันสมัย และ
    มีคุณภาพตรงตามความต้องการของลูกค้ากลุ่มเป้าหมาย
    พร้อมกันนี้ได้ทำการศึกษาเพื่อพัฒนาธุรกิจรถใช้งานเฉพาะด้านประเภทต่าง ๆ เช่น
    รถฉุกเฉินเคลื่อนที่เร็ว รถ Limousine เพื่อขยายตลาด และกลุ่มลูกค้าเป้าหมายให้กว้างขึ้น
    โดยการใช้ความได้เปรียบจากความยืดหยุ่นในการปรับเปลี่ยนกระบวนการผลิต

-   บริษัทฯ ได้ร่วมมือกับพันธมิตรใหม่พัฒนารถอเนกประสงค์รุ่นใหม่จากรถยนต์กระบะเชฟโรเลต
    รุ่นโคโลราโด ซึ่งได้เริ่มจำหน่ายแล้วในปี 2550 เพื่อเป็นการเพิ่มกลุ่มลูกค้า
    และเพิ่มช่องทางการจำหน่ายรถอเนกประสงค์ให้มากยิ่งขึ้น
    รวมทั้งการหาพันธมิตรที่เป็นผู้ผลิตแชสซี (Chassis) และช่องทางการจำหน่ายจาก Brand
    อื่น ๆ ที่ยังไม่มีการผลิตรถอเนกประสงค์ หรือรถยนต์นั่งกึ่งบรรทุก (PPV: Pickup -
    Passenger Vehicle)

-   บริษัทฯ ได้พัฒนาช่องทางการนำเสนอสินค้า ในรูปแบบ “ไทยรุ่งเซ็นเตอร์”
    เพื่อเพิ่มโอกาสการรับรู้ให้กับกลุ่มลูกค้า (End User) ได้มากขึ้น โดยปัจจุบันเปิดบริการ 2
    สาขา ได้แก่ สาขาเพชรเกษมและสาขาบางนา

-   บริษัทฯได้เพิ่มมาตรการลดต้นทุนประหยัดค่าใช้จ่ายทุกหมวดทั้งด้านโรงงาน
    ด้านส่งเสริมการขายและด้านสนับสนุน
    ให้มีต้นทุนที่ต่ำเพื่อให้สามารถแข่งขันและอยู่รอดผ่านพ้นวิกฤติเศรษฐกิจไปได้

-   ธุรกิจผลิตชิ้นส่วน และรับจ้างประกอบ

-   มุ่งเน้นการรักษาสัมพันธ์ที่ดีกับกลุ่มลูกค้าหลักรายเดิม
    รวมถึงแสวงหากลุ่มลูกค้ารายใหม่จากธุรกิจอื่น ๆ เช่น รถจักรยานยนต์ระดับพรีเมี่ยม ซึ่งเป็น
    Niche market ที่มีมูลค่าเพิ่มสูง หรือ ชิ้นส่วนสำหรับ เครื่องมือการก่อสร้าง
    เครื่องมืออุตสาหกรรม หรือธุรกิจอื่นที่มิใช่ยานยนต์ เช่น ชิ้นส่วน อิเล็คทรอนิกส์ เป็นต้น
    รวมทั้งขยายฐานลูกค้าไปยังต่างประเทศ เช่น จีน อินเดีย และออสเตรเลีย เป็นต้น
    เพื่อกระจายความเสี่ยงด้านการหางาน รวมทั้งการจัดโปรแกรมกิจกรรมทางการตลาด
    เพื่อสร้างความสัมพันธ์ที่ดีกับลูกค้าทุกรายตลอดทั้งปี
    และมีการกำหนดกลุ่มลูกค้าเป้าหมายใหม่ในแต่ละปีไว้ด้วย

-   ให้บริการแบบ One stop service สำหรับงานชิ้นส่วนพลาสติก งานรับจ้างประกอบ
    และงานดัดแปลงต่าง ๆ ตั้งแต่การออกแบบวิจัย ไปจนถึงชิ้นงานสำเร็จรูป

-   บริษัทฯ มีแนวทางในการแสวงหาพันธมิตรจากต่างประเทศ
    เพื่อร่วมลงทุนและขยายไปสู่ธุรกิจที่เกี่ยวเนื่องเพิ่มขึ้น
    รวมทั้งมีนโยบายในการรับงานที่มีมูลค่าเพิ่มสูงขึ้น

-   พัฒนาผลิตภัณฑ์กระบะ Flat Deck ที่มีอยู่แล้วให้หลากหลาย
    เพื่อรองรับตลาดรถกระบะในประเทศและการส่งออกในอนาคต

-   ธุรกิจแม่พิมพ์และอุปกรณ์การผลิต

-   บริษัทฯ ได้ลงทุนปรับปรุงประสิทธิภาพในขบวนการผลิต
    เพื่อให้สามารถรองรับความต้องการของลูกค้าที่หลากหลาย
    พร้อมทั้งเพิ่มโอกาสการหางานที่มีมูลค่าสูงไปพร้อมกัน

-   บริษัทฯ
    มีโครงการพัฒนาเครื่องจักรและอุปกรณ์ให้มีการทำงานแบบอัตโนมัติมากขึ้นเพื่อลดปัญหาการขาดแคลนแรงงานมีฝีมือในขบวนการผลิต
    พร้อมกันนี้ได้จัดหลักสูตรการฝึกอบรมบุคลากรให้มีความสามารถเพิ่มขึ้นพร้อมกันไปด้วย

-   หาพันธมิตรทางธุรกิจจากต่างประเทศ เพื่อเข้าร่วมประมูลงาน แบบ Turnkeyในต่างประเทศ

-   เป็นผู้สร้างแม่พิมพ์และอุปกรณ์การผลิตในระดับ Tier 2 ให้กับ Tier 1 ของต่างประเทศ
    เช่น ยุโรป อเมริกา ซึ่งต้องการ outsource งานไปยังประเทศที่มีต้นทุนการผลิตต่ำกว่า

-   ให้บริการแบบ One stop service สำหรับงานการออกแบบวิจัยดัดแปลงต่าง ๆ
    ตลอดจนงานแม่พิมพ์และอุปกรณ์การผลิต

  อย่างไรก็ตาม เพื่อกระจายความเสี่ยงของธุรกิจหลักทั้ง 3 ธุรกิจ บริษัทฯ
  ยังได้พยายามขยายธุรกิจไปยังธุรกิจอื่น ๆ เพิ่มขึ้น
  ซึ่งนอกจากจะลดความเสี่ยงของกลุ่มธุรกิจลงแล้ว
  ยังเพิ่มความหลากหลายในการดำเนินธุรกิจให้เพิ่มขึ้นอีกด้วยได้แก่

-   การเป็นตัวแทนจำหน่าย และศูนย์บริการหลังการขาย สำหรับรถยนต์ Land Rover ของบริษัท
    ไทยอัลติเมทคาร์ จำกัด

-   การเป็นตัวแทนนำเข้าและจำหน่ายรถยนต์โดยสาร ภายใต้แบรนด์ “Yutong”
    แต่เพียงผู้เดียวในประเทศไทย โดยบริษัท ไทย วี.พี.ออโต้เซอร์วิส จำกัด

-   ขยายธุรกิจไปยังการผลิตและจำหน่ายชิ้นส่วนพลาสติกทั้งแบบ Blow Mould และ Vacuum
    Mould ตลอดจนอุปกรณ์ตกแต่งรถยนต์ที่ทำจากพลาสติก (Accessory Part) ในนาม
    “Parto” ซึ่งเป็นตราสินค้าของบริษัทเอง ตลอดจนการขายแบบ OEM เพิ่มขึ้น
    เพื่อตอบสนองความต้องการของลูกค้าได้อย่างทันท่วงที

  2.2 ความเสี่ยงที่เกี่ยวข้องกับเครื่องมือทางการเงิน

  รายละเอียดตามหมายเหตุประกอบงบการเงินประจำปี สิ้นสุดวันที่ 31 ธันวาคม 2551 ข้อ 29